liefde is ‘n storie (Italiaanse sonnet) | | INKliefde is ‘n storie (Italiaanse sonnet) – INK
Titel: liefde is ‘n storie (Italiaanse sonnet)
Datum gepubliseer: 22 Februarie 2017 Aantal woorde: 116 171 Kere gelees ♥2
Onthou jy nog my hande met hul merke –
jou vingers het jy sag daaroor laat gaan.
Langs aar se blou – wat oor die rugkant baan –
het jy verklaar “dis wind en weer se werke,
maar letsels word (oplaas) die lewensvlerke.”
Met dieper weet as wat bloot geskrywe staan
kon jy my hart lees, tot by die eerste traan –
jou oë se kyk was altyd sonder perke.
Was daar ooit ‘n siel sonder skaad of skande.
My oë vertel vergeefs nog die verhaal –
om lief te hê, dit was ons nie beskore.
Ek lees nog soms ons storie op my hande
en ek dig dit tussen lyne – sonder taal.
Alle liefde gaan eindelik verlore.
Hierdie slag het jy my gevang. gewoonlik as ek die titel sien weet ek klaar dit is Carma se werk maar hierdie slag het ek nie geweet nie.
Baie dankie, Neels. Ek waardeer jou saamlees en kommentaar 🙂